***Notă informativă***

***la proiectul de hotărîre a Guvernului***

***„Cu privire la alocarea mijloacelor financiare”***

Ministerul Tineretului şi Sportului, avînd drept bază prevederile art. 30 al Legii nr. 330XIV din 25 martie 1999 cu privire la cultura fizică şi sport (Monitorul Oficial al Republicii Moldova, 1999, nr. 83-86, art. 399), precum şi prevederile Hotărîrii Guvernului nr. 610 din 17 mai 2016 cu privire la aprobarea cuantumului premiilor pentru performanţele obţinute la ediţia a XXXI-a a Jocurilor Olimpice de vară şi ediţia a XV-a a Jocurilor Paralimpice din anul 2016, or. Rio de Janeiro, Brazilia, a elaborat proiectul de hotărîre a Guvernului „Cu privire la alocarea mijloacelor financiare” în scopul premierii sportivilor şi antrenorilor acestora pentru rezultatele remarcabile obţinute în cadrul Jocurilor Olimpice şi Paralimpice de la Rio de Janeiro.

În cadrul acestor două competiţii sportive de anvergură Republica Moldova a fost reprezentată de 26 de sportivi, membri ai loturilor naţionale, în final fiind obţinute următoarele rezultate:

1. Serghei Tarnovschi la proba caiac-canoe - medalia de bronz ;
2. Zalina Petrivskaya la proba atletism - locul V;
3. Alexandru Şpac la haltere - locul V;
4. Sergiu Cechir la haltere - locul VI ;
5. Larisa Marinenkova la powerlifting- locul VII.

Rezultatele menţionate sunt confirmate în procesele-verbale privind clasamentul final pe probe, publicate de Comitetul Internaţional Olimpic.

În acest context, se propune alocarea mijloacelor financiare din fondul de rezervă al Guvernului corespunzător cuantumului premiilor stabilite în anexa Hotărîrii Guvernului nr. 610 din 17 mai 2016.

De menţionat, că antrenorul halterofilului Sergiu Cechir – dl Sergiu Creţu a fost anterior şi antrenorul sportivei Cristina Iovu, căreia anul curent i-a fost retrasă medalia de bronz obţinută în cadrul Jocurilor Olimpice de la Londra 2012.

Totodată, luând în considerare că Federaţia Internaţională de Canoe l-a suspendat provizoriu pe Serghei Tarnovschi, medaliat cu bronz pe distanţa 1000 de metri, simplu din cauza rezultatelor adverse ale testului pre-competiţional, proiectul hotărîrii conţine o clauză condiţională care prevede suspendarea alocării mijloacelor financiare în vederea premierii acestuia, inclusiv a antrenorului, medicului sportiv şi masorului lui, pînă la decizia finală favorabilă pe acest caz. Totodată, în cazul unei decizii privind retragerea medaliei de bronz în privinţa sportivului Serghei Tarnovschi, profesorului-antrenor Victor Reneiski, medicului sportiv Alexandr Buza şi masorului Valeriu Clapaniuc premiile ce derivă din Hotărîrea Guvernului nr. 610 din 17 mai 2016 nu vor fi alocate.

**Ministru Victor ZUBCU**